# Antoni Inglès i Prats

Antoni Inglès i Prats (15 de juliol de 1946 – 5 de desembre de 2009) va ser un sociòleg expert en infància maltractada i en situació de risc, i autor de recerques en aquest àmbit.
Va començar a treballar com a sociòleg a la Generalitat de Catalunya els anys vuitanta al Centre d'Estudis Jurídics i Formació Especialitzada del Departament de Justícia. Posteriorment es va incorporar a la Direcció General d'Atenció a la Infància i l'Adolescència (DGAIA) on va desenvolupar la major part de la seva trajectòria professional.
Entre les seves recerques, va dirigir l'any 1991 la primera investigació sobre maltractament infantil a Catalunya, que va ampliar posteriorment amb un segon estudi a l'any 2000. En la seva condició d'expert en infància maltractada va comparèixer al Parlament de Catalunya el 28 de febrer de 1997 davant la Comissió d'Estudi sobre les Causes que Generen Violència Infantil.
Va ser membre de la junta de l'Associació Catalana per la Infància Maltractada, entitat que va presidir entre els anys 2007 i 2008. Va formar part de la posada en marxa de les revistes Butlletí Infància i l'efímera revista Fòrum: revista d'informació i investigació socials. (1994-1996) Va formar part de la Junta de la Taula per la Infància i l'Adolescència de Catalunya, i va formar part des dels inicis en la seva junta directiva en representació de l'ACIM. Va morir jove d'una malaltia degenerativa. Pòstumament es va publicar la seva única obra literària: Pel camí de la lluna blava: (la mar).
L'Associació Catalana d'Infància Maltractada i la Direcció General d'Atenció a la Infància i l'Adolescència de la Generalitat de Catalunya van publicar un recull d'articles que va ser presentat durant un homenatge a la seva trajectòria professional per l'Institut d'Estudis Catalans. El Centre Residencial d'Atenció Educativa de Vilafranca del Penedès, inaugurat a finals de l'any 2010, porta el seu nom.
El 2011 va publicar el llibre de narrativa Pel camí de la lluna blava: (la mar).

## Referències

* ↑ «Inglès i Prats, Antoni». El Cep i la Nansa, s.d. Arxivat de l'original el 2017-04-30. [Consulta: 20 maig 2017].
* ↑ «DIXIT adds a donation by the family of Toni Inglès to its collection of documents» (en anglès). Dixit, 01-12-2011. [Consulta: 19 maig 2017].
* 1 2 «Centre de menors amb nom ribetà» (pdf). Diari de Vilanova, 05-11-2010, pàg. 32.
* ↑ «Els Maltractaments infantils a Catalunya: estudi global i balanç de la seva situació actual». [Consulta: 26 abril 2017].
* ↑ «El Maltractament d'infants a Catalunya: quants, com, per què». [Consulta: 26 juliol 2017].
* 1 2 «Compareixença del sociòleg senyor Antoni Inglès i Prats». Diari de sessions del Parlament de Catalunya. V legislatura. Quart període. C-147. Sessió núm. 2. Parlament de Catalunya, 28-02-1997 [Consulta: 26 abril 2017].
* 1 2 3 «Pel camí de la lluna blava (La mar), un conte d'Antoni Inglès i Prats» (pdf). Taula per la infància i l'adolescència a Catalunya, 26, 1-2012, pàg. 3.
* ↑ «Fòrum: revista d'informació i investigació socials». [Consulta: 26 abril 2017].
* ↑ «L'adéu al Toni Inglès» (Obituari). Butlletí d'Inf@ncia, 12-2009.
* 1 2 Inglès i Prats, Antoni. Pel camí de la lluna blava: (la mar). El cep i la nança edicions, 10/12/2011, p. 88. ISBN 978-84-92745-42-5.
* ↑ «Recull d'articles de l'acte d'homenatge a n'Antoni Inglès i Prats 1946-2009 : Barcelona 22 d'octubre de 2010». [Consulta: 26 abril 2017].